S. Janiš, poslanec: (2007-03-21):
Tento návrh zákona o zrušení krajských úradov sa dá ponímať dvojakým spôsobom. Ak si zoberieme aj rokovanie o analýze, analýze, ktorá tu bola predložená, dá sa argumentovať číslami o chaose, ktorý vznikol aj v samotnej tej analýze, a o tom, ktorý vznikne. Ale ja som presvedčený, že na jednej strane by sme mohli povedať, že hurá, konečne tu máme niečo na písme, konečne tu máme zákon, o ktorom sa vraví už od júla minulého roku. Ale ja asi stále som presvedčený, pán minister, úprimne, že vy ten zákon ani nechcete, ani nepotrebujete. Realizáciu tohto zákona vôbec nepotrebujete, lebo vám to skomplikuje život. Myslím, že vy to, čo ste potrebovali dosiahnuť kvázi bojom s byrokraciou, ste už dosiahli a teraz pôjdete na iné mediálne bubliny. Hovorím to preto, že tento zákon vznikal ako produkt marketingovej politiky Smeru. Tieto marketingové ťahy sú robené na základe verejnej mienky. To, čo musí zaznieť silno, veľmi v médiách ako prvé, tak je to vyhlásenie boja proti byrokracii, proti administratíve, proti štátnej správe, proti verejnej správe. A nasledujú tlačovky, okamžité zrušenie krajských úradov. Okamžité je ihneď, lebo šetríme. To ihneď nebolo ani 31. decembra, nebolo ani 31. marca. A podľa toho, čo ste predložili, to nebude nikdy. Ale jedným dychom úplne v pohode vláda vyhlási boj za zníženie administratívy a urobí si viac štátnych tajomníkov ako predchádzajúca vláda. Aj to je znižovanie administratívy, 20-percentné úspory na administratíve, tlačovka ako hrom, stretnutie so županmi, ako vyššie územné celky preberú prácu krajských úradov, ako to budú robiť efektívne. Sú župani šikovní, však sú naši, dohoda na spadnutie, stretnutie premiéra so županmi, tlačovky, hurá, výborný marketingový ťah, odbúrame administratívu, ďalšia tlačovka. Úradníci sa bránia. Čo s tým? Nie hneď, nie do konca roku 2006, lebo úradníci sa bránia, tá administratíva je jeden moloch, tak v januári zahlásime, ohlásime na tlačovke veľké vypracovanie mohutnej analýzy činnosti verejnej správy. Teraz sme tu pred pár hodinami prerokovávali tú mohutnú analýzu verejnej správy, tú zmes čísiel, čo spolu vôbec nesúvisia. Jedna strana sa bije s druhou stranou, takto poskladali rôzne správy rôznych úradníkov dokopy. To bola ďalšia tlačovka. A na základe tejto analýzy navrhneme riešenie. A už je tu aj zákon o rušení krajských úradov. Medzitým ministri neposlúchajú, žiadne 20-percentné zníženie sa nedeje, skôr naopak, vyhlasujú, že potrebujú viac ľudí, ako majú teraz. A opäť je tlačovka. Ministri sami musia vypracovať materiál, lebo to, čo im pripravili úradníci na rokovanie vlády, je zlé. Sami ministri musia tento materiál pripraviť. A všetky tieto posolstvá tlmočí občanom predseda vlády Robert Fico, ktorý stojí na čele boja s administratívou. A za týmito posolstvami sa neušetrí takmer nič. A to už nikoho netrápi a nezaujíma, to nie je podstatné. To, čo je tlmočené občanom cez tlačovky mohutné predsedu vlády, je, čo zaberá na občanov, my bojujeme s byrokraciou, my bojujeme s prebujnenou administratívou. No a čo robia ostatní koaliční partneri? Tí sa len prizerajú a prispievajú do kasy Smeru, napr. na vianočné darčeky dôchodcom, ktoré si bravúrne privlastnil premiér Fico spolu s celým Smerom. A čo je na tom napr., že minister školstva prispel do kasy z peňazí ministerstva školstva, že ubral školstvu a dal na PR Smeru a PR premiéra? Však patrí SNS školstvo, Smeru sociálne veci, dobrý PR. A takto sa Smer len pohráva s témou šetrenia. Pohráva sa s témou boja s byrokraciou. Keď koaličný partner HZDS vyjde s požiadavkou nového ministerstva cestovného ruchu, mediálne prehrá skôr, ako s touto požiadavkou vyšiel. Veď dobrý predseda vlády Fico šetrí, lieta komerčnými linkami, pritom špeciál lieta naprázdno, však musí nalietať hodiny, aby vôbec mohol lietať, ak ho nechceme dať do šrotu, lieta naprázdno, ale on chodí komerčnými linkami, lebo on šetrí. No a do tohto veľkého šetrenia predsedu vlády a Smeru príde požiadavka HZDS, urobme ďalšie ministerstvo, nakúpme ďalšie autá, na ďalšie stovky miliónov korún, priberme nových úradníkov. No kým koaliční partneri zistili, do akej pasce Smeru padli, medzitým im preferencie klesali, pričom Smeru stúpali. Však je to prehľadná hra. Nie? Všetci ju vidíme, čítame o nej, akurát niektorí trošku neskôr. Teraz, keď je mediálny vlak Smeru rozbehnutý, tak koaliční partneri SNS a HZDS dokážu len medzi stanicami, medzi jednotlivými tlačovkami Smeru, potichu zaprotestovať, že krajské úrady špecializovanej štátnej správy, ktoré im patria, rušiť nebudú alebo že by ich nechceli rušiť, že by si ich chceli ponechať. Pocítili nebezpečenstvo, že to, čo im patrí, im teraz Smer úplne pragmaticky zoberie. A špecializovanú štátnu správu podriadi všeobecnej štátnej správe, lebo všeobecná štátna správa patrí pod ministerstvo vnútra a na čele ministerstva vnútra je pán minister za Smer. Bim, pekná hra, páči sa mi to. Vy o nej viete, kolegovia koaličníci na to prichádzajú postupne. (Smiech v sále.) Inak sa to volá centralizmus. Ale to sme tu už mali. Áno, prednostovia a odborné útvary, krajské dopravné úrady a krajské stavebné úrady a životné prostredie dnes patrí pod rezortného ministra, lebo je to profesionálny špecializovaný úrad štátnej správy, bude patriť pod všeobecnú štátnu správu, pod ministra vnútra. Ak budú koaliční partneri HZDS a SNS vzdorovať, tak ich preferencie pôjdu ešte nižšie, lebo dobrý Smer akože ruší krajské úrady, ide bohovským príkladom, no a oni svoje nechcú zrušiť. Je to dobrá pasca, paráda. Že na tzv. zrušení krajských úradov Smer nič neušetrí, to je úplne vedľajšie. To nie je podstatné. Podstatná je hra, mediálna hra Smeru ohľadne zrušenia krajských úradov a tzv. šetrenia administratívy, lebo ak sa pozrieme na zákon, ktorý prerokovávame, a dobre si ho prečítame, však je úplne kratučký, úplne kratučký, má dve a tri strany aj s dôvodovou správou, ale kľúčové sú prvé dva paragrafy, všetko ostatné je iba o tom, že štátnozamestnanecké pomery na krajskom úrade prejdú na obvodné úrady, a také ako nič. Keď si pozrieme návrh zákona, na jeho prvej strane je napísaný § 1: „Zrušujú sa krajské úrady.“ Toto je mediálne posolstvo, mediálne. Toto je mediálne posolstvo Smeru a predsedu vlády, zrušujú sa krajské úrady. Stavím sa, že na tlačovke zaznie iba prvý paragraf a nič iné. Načo? Však je posolstvo – zrušené krajské úrady. Zacitujem § 2: „Pôsobnosť krajských úradov prechádza na obvodné úrady a ministerstvá podľa osobitných zákonov.“ (Smiech v sále.) Tak čo ste zrušili? Niečo ste zrušili, pán minister? Zacitujem § 1: „Zrušujú sa krajské úrady.“ Zacitujem § 2: „Pôsobnosť krajských úradov prechádza na obvodné úrady a ministerstvá podľa osobitných predpisov.“ (Reakcia z pléna.) No, netreba, pokoj, čítam, to je fakt, to je fakt. No mám čítať ďalej? (Odpoveď z pléna.) Áno: „Povinnosti zo štátnozamestnaneckých vzťahov štátnych zamestnancov krajského úradu, ktorí vykonávali štátnu službu, prechádzajú na obvodný úrad.“ To je fakt. (Reakcia z pléna.) V pohode, pán minister, veľmi dobre to chápem a chápete aj vy túto hru, ibaže kolegovia z koalície sa neskoro zbadali, ale dobre, to je ich problém. O akom šetrení to vôbec hovoríte? Čo ste vôbec zrušili? Nič. Zrušíte osem krajských úradov, vyhlásite, že ste ušetrili až 151 miest, hm, dosť. Je to paráda. Pán minister, nezrušili ste nič, premenovali ste krajské úrady na obvodné úrady. Zamestnanci krajských úradov budú zamestnanci obvodných úradov všeobecnej štátnej správy. Je to šetrenie á la Smer, výborne. A ako zásterku šetrenia, a to ste aj vy aj v médiách povedali a určite to poviete aj dnes, predkladáte také nehmatateľné, neuchopiteľné, nemerateľné mediálne zaujímavé témy, napr. ideme priblížiť štátnu správu ľuďom, a preto rušíme krajské úrady a presúvame ich agendu do sídiel obvodných úradov v sídle kraja. Nerozumiem tomu, priblížime štátnu správu ľuďom, agendu krajských úradov presunieme na obvodné úrady v sídle kraja. A aby sme to úplne priblížili, tak časť agendy dnes vykonávanej na ôsmich krajských úradoch presunieme na ministerstvá, totálny gól. Opäť sme to priblížili. Z Prešova sme to priblížili do Bratislavy. Nemá to chybu, pán minister, nemá to chybu. A medzi nami, pán minister, kedy ste boli ako občan na krajskom úrade, ako občan, nie ako podnikateľ, nie ako poslanec, nie ako minister? Kedy to bolo? Nikdy, ja teda nikdy, vy asi tiež nikdy, moja rodina tiež nikdy. Ale priblížime to, však sa to dobre počúva a ľudia sú radi, aj keď tam nechodia, ale sú radi, dobre. (Hlasy v sále.) Vadí mi vaša mediálna hra. A vadí mi to, že vaši kolegovia koaličníci... (Reakcia z  pléna.) Nie. Lepšie využijeme budovy. Lepšie využijeme budovy, lebo ich uvoľníme, lebo presúvame úradníkov z jednej budovy do druhej budovy. Ale ak úradníkov len presťahujete, nič neušetríte. Ak ušetríte presunom, tak to urobíte presunom na menej lukratívne miesta, preto, lebo potrebujete vypratať viac lukratívne miesta tam, kde sídli štátna správa, z dobrých lukratívnych miest. Napr. aj vlastné ministerstvo chcete presťahovať, lebo sídli na lukratívnom nábreží Dunaja. Je to veľmi lukratívne nábrežie, drahé pozemky. Tak si postavíte nový úrad, aby ste tento mohli predať. No ale potom je to obyčajná realitka alebo developer, to nemá nič spoločné so štátnou správou. No a na záver výsledok, výsledok zákona o rušení krajských úradov, ktorý opodstatňuje § 1, lebo všetko ostatné je tam o ničom, lebo iba ten sa dá medializovať. Úspory sa nekonajú, čo potvrdzuje aj vaša dôvodová správa. A to, čo sa bude konať, je len chaos. Keďže ste nenašli spoločnú reč ani so županmi, ktorí mali prevziať činnosť krajských úradov, samozrejme, za úhradu, nenašli ste spoločnú reč ani s HZDS, ani so SNS, ktoré si bránia špecializovanú štátnu správu. Ale s nimi ste ani dohodu nechceli, lebo by ste nemohli mediálne získavať. Takže vôbec nejde o nejaké faktické rušenie krajských úradov, ide o rušenie de iure, a nie de facto, lebo návrh zákona ani v jednom slove, ani v bodke, ani nikde nehovorí o tom, že by ste zrušili akúkoľvek agendu, ktorú dnes robí krajský úrad. Iba to presúvate. Teda nerušíte nič, neušetríte nič. A tu stojí za zmienku aj to, čo som už spomenul. Časť agendy krajských úradov presúvate do Bratislavy na príslušné ministerstvo alebo ministerstvá. Teda v regiónoch rušíte pracovné miesta úradnícke, lebo však tam ten úradník zarobí iba 15 000, a navyšujete ich v Bratislave, lebo tu on zarobí 25 000. Je to boj proti regionálnym rozdielom ako vyšitý, paráda. (Potlesk.) V Prešove to zrušíme, v Košiciach to zrušíme, v Bystrici to zrušíme, v Bratislave to pridáme. Minister zdravotníctva mi je presne príkladom, vzorom, tam to zruším, v Bratislave to pridám. Je to parádny boj s regionálnymi rozdielmi. Zákon keďže nič nehovorí o rušení agendy, ktoré jediné môže priniesť úspory na zamestnancoch a priestoroch, tak celý je, čo sa týka šetrenia hlavného, o ničom. Celý krik a celé tlačovky okolo rušenia krajských úradov a o úsporách bol jeden veľký marketingový ťah, jedna veľká bublina, za ktorou príde ďalšia, z iného súdka, lebo však táto sa už vyčerpala. A jednu otázku vám položím, lebo budete reagovať v záverečnom slove: Pán minister, ako ste sa vysporiadali s ústavným zákonom č. 227/2002 Z. z., v ktorom postavenie prednostu krajského úradu v mimoriadnych situáciách je presne vymedzené? Ako ste sa vysporiadali s týmto? V tomto vašom zákone sa nič o tom nehovorí. Čakám odpoveď. Predpokladám, že bude fundovaná, ste profesionál a právnik. Takže celá analýza verejnej správy a návrh zákona a tlačovky a všetko, čo sa deje od júla minulého roku a bude sa diať ešte nejaké 2 mesiace, je len a len mediálna hra, a nie šetrenie. Aj keď tých 150 miest zrušíte na krajských úradoch v Prešove, v Košiciach, v Bystrici, v Žiline a neviem kde, tak ak ich vytvoríte v Bratislave, tak budú drahšie ako tých 150 miest, ktoré zrušíte. Takže nebude žiadne šetrenie. A ja si myslím, že by najlepšie bolo, kebyže pri tejto mediálnej hre a marketingovej hre ste aj zostali. Takto totižto nenapáchate škody spoločnosti. A ak nebudete robiť nič, tak urobíte to najlepšie, čo môžete pre občana Slovenska urobiť. To je všetko. Ďakujem. (Potlesk.)